google/wiki40b huggingface dataset:
Subatomaarsed osakesed

Üldine kirjeldus

Kuigi sõna osake toob silma ette imepisikese täpikese, siis tegelikult on vastavalt kvantmehaanikale tegemist laine-osakese duaalsusega. Iga subatomaarne osake on tegelikult samaaegselt ka laine ning teda on võimalik kirjeldada lainefunktsiooniga.
Tulenevalt kvantmehaanika määramatuse printsiibist ei ole kõik osakeste omadused samaaegselt täpselt määratletavad, vaid omavad tõenäosuslikku väärtust. Näiteks elektroni asukoht aatomituuma elektronkihis ei ole üheselt määratud, vaid elektron võib igal ajahetkel asuda suvalises oma orbitaali punktis.

Subatomaarsete osakeste omadused

Subatomaarseid osakesi iseloomustavad omadused on seisumass, eluiga (ja võimalikud lagunemisteed eluea lõppedes) ning kvantarvud.

Eluiga

Subatomaarse osakese eluiga on statistiline keskmine ajavahemik, mille järel subatomaarne osake laguneb. Eluea alusel jagatakse subatomaarseid osakesi stabiilseteks, metastabiilseteks ja vähestabiilseteks osakesteks.
Stabiilsed on osakesed, mis ei saa ühe või teise kvantarvu jäävuse tõttu kergemateks (väiksema seisumassiga) osakesteks laguneda. Näiteks prooton on stabiilne osake tänu tema barüonlaengu jäävuse nõudele.
Metastabiilsed on osakesed, mis võivad laguneda kergemateks osakesteks läbi erinevate vastasmõjude. Samas on osakese eluiga piisavalt pikk, et tema olemasolu "märgata" (suurem kui 10⁻²⁰ sekundit). Kõige pikema elueaga metastabiilne osake on neutron (umbes 15 minutit).
Vähestabiilsed on osakesed elueaga vähem kui (10⁻²² sekundit). See ajavahemik on liiga lühike, et neid eristada lagunemisprotsessi piltidel (isegi valgus jõuab selle aja jooksul liikuda ainult osakese ühest "servast" teiseni). Ning väiksem ajavahemikust, mis on vajalik vastasmõjude "reageerimiseks" uue osakese tekkele (vastasmõju kandev virtuaalne vahendusosake ei jõua selle aja jooksul ühegi teise osakeseni, et nende osakeste vahel vastasmõju tekitada).

Resonantsosakesed

Resonantsosakesed on vähestabiilsed osakesed, mille puhul on tegemist mõne osakese ergastatud seisundiga. Nagu makromaailmas tuntud resonantsi puhul on siin tegemist osakest kirjeldava lainefunktsiooni sagedusega, mille puhul väike väline lisamõju salvestatakse laine amplituudi, mis kasvab välisest mõjutajast olulisest suuremaks. Tulenevalt aga osakese laine-osakese dualismist võib selliseid ergastatud olekuid vaadelda iseseisvate osakestena, ehk resonantsosakestena.
Karl Tiitso

Karl Tiitso VR II/3 (1. juuli 1893 Tähtvere vald, Tartumaa – 28. aprill 1945 Weinsberg, Saksamaa (suri sõjavangilaagris)) oli Eesti sõjaväelane (kolonel, 1939).
Tiitso lõpetas 1914. aastal Peterburi Konstantini suurtükiväekooli. 
Osales esimeses maailmasõjas, teenis 9. Siberi kütisuurtükiväebrigaadis ning IV Siberi korpuse staabis. Eesti rahvusväeosade moodustamisel tuli teenima Eestisse. Määrati 26. veebruaril 1918 Eesti suurtükiväebrigaadi ülemaks ning jäi sellele kohale kuni Eesti väeosade laialisaatmiseni sakslaste poolt. Võttis osa Vabadussõjast, alates 12. juunist 1919 kuni sõja lõpuni Kalevlaste Maleva patarei ülemana. Autasustati lahingus ülesnäidatud vapruse eest VR II/3-ga. Peale Vabadussõja lõppu läks reservi. 
1925. aastal asus uuesti tegevteenistusse, teenis erinevatel ametikohtadel sõjaväe varustusvalitsuses. Tervislikel põhjustel läks erru 16. märtsist 1939 Varustusvalitsuse ülema teise abi ametikohalt. Teise maailmasõja ajal astus Saksa armeesse.
Kukkekivi

Kukkekivi (inglise dropstone) on kivi merepõhja ühtlaselt peeneteralistes setetes.
Kukkekivid on merepõhja sattunud enamasti sulavatest jäämägedest, aga ka merepinnal hulpivaist puujuurtest, mis kannavad endaga mulda ja väikeseid kive.
Nick Carter

Nickolas Gene "Nick" Carter (sündinud 28. jaanuaril 1980 Jamestownis) on ameerika muusik, tantsija, meelahutaja, ja näitleja. Kõige paremini tuntakse teda poistebändi Backstreet Boysi järgi. Ta on avaldanud kaks sooloalbumit - Now Or Never ja I´m Taking Off. Lisaks sellele on ta osa võtnud mitmetest telesarjadest ning teinud kaasa omaenda tõsielusaates House Of Carters. Populaarsuse teismeliste iidolina saavutas Carter 1990ndatel ja 2000ndate algul. Carter on laulja Aaron Carteri vanem vend.

Isiklik elu

2014. aasta aprillis abiellus Carter fitnessitreeneri ja näitleja Lauren Kittile'iga.
Saksi-Jena hertsog

Saksi-Jena hertsog (saksa Herzog von Sachsen-Jena) oli Saksi-Jena hertsogiriigi valitsejate tiitel 1672–1690.
Kõik Saksi-Jena hertsogid pärinesid Wettinide valitsejasoo Ernestiinide harust.
Jadranka Joksimović

Jadranka Joksimović (serbia keeles Јадранка Јоксимовић; sündinud 26. jaanuaril 1978 Belgradis) on Serbia poliitik, ta kuulub Serbia Progressiivse Partei ridadesse. Ta on 27. aprillist 2014 (portfellita) Serbia Euroopa asjade minister.
Ta lõpetas Belgradi ülikooli poliitiliste teaduste teaduskonna. Ta on aastast 2012 Serbia parlamendi (Народна скупштина/Narodna skupština) liige. 27. aprillist 2014 on ta (portfellita) Serbia Euroopa asjade minister.
Imavere vald

Asustus

Imavere vallas oli 13 küla:
Eistvere, Hermani, Imavere, Jalametsa, Järavere, Kiigevere, Käsukonna, Laimetsa, Puiatu, Pällastvere, Taadikvere, Tammeküla ja Võrevere.

Majandus

Valla suurim tööstusettevõte ja tööandja oli Imavere saeveski (320 töötajat).
Margus Lember

Margus Lember (sündinud 12. detsembril 1960) on eesti arstiteadlane, Tartu Ülikooli sisehaiguste propedeutika professor.
Aastal 1985 lõpetas Lember Tartu Ülikooli arstiteaduskonna (cum laude).
Alates aastast 2000 on ta SA TÜ Kliinikumi sisekliiniku juhataja ning alates aastast 2016 ühtlasi ka TÜ meditsiinivaldkonna dekaan.  
Muuhulgas on ta ka Eesti Sisearstide Seltsi juhatuse esimees, ajakirja Eesti Arst toimetuskolleegiumi liige, sotsiaalministeeriumi erialanõunik sisehaiguste alal ja TÜ Arstiteaduskonna Nõukogu liige.
Kriisikommunikatsioon

Kriisidele reageerimise strateegia

Kriisikommunikatsiooni teooriad eeldavad, et organisatsioonid peaksid kriisiolukorras oma mainet kaitsma õige reageerimisega. Tõhusa sõnumi koostamine on kriisikommunikatsiooni valdkonnas keskseks küsimuseks. Maine parandamise teooria pakub organisatsioonidele mitmeid võimalusi, sealhulgas vähendava ründamise, eitamise, vältiva vastutuse ja parandusmeetmete kasutamise strateegia. Eitamisstrateegia koosneb kahest strateegiast, lihtsast eitamisest ja vahelduvast süüdistamisest. Vältiva vastutuse strateegia sisaldab provokatsiooni, tühistatavust ja häid kavatsusi. Vähendava ründamise strateegia keskendub minimeerimisele, eristamisele, ületatavusele, rünnaku süüdistajale ja kompensatsioonile.
Valentin Arhipenko

Valentin Arhipenko (vene Валентин Дмитриевич Архипенко; 7. mai 1909 Atamanskaja staniitsa, praegune Pavlovskaja rajoon, Krasnodari krai – 22. detsember 1987 Tallinn) oli vene näitleja.
1926. aastal lõpetas ta Umani tööliskooli. 1930. aastal lõpetas Leningradi I Kunstistuudio draamaklassi. 
Aastatel 1930–1939 töötas ta Leningradi teatris „Proletaarne Näitleja“, 1939–1944 Leningradi komöödiateatris, 1944–1945 rindeteatris. 1945. aastal asus Eestisse, aastatel 1945–1948 oli Tallinnas  Punalipulise Balti Mere Laevastiku teatri näitleja, 1948. aastast Eesti NSV Riikliku Vene Draamateatri näitleja.
Raimo Aas

Raimo Aas (sündinud 18. juunil 1953 Tallinnas) on Eesti humorist.
Ta on õppinud Tallinna 7. Keskkoolis ja Tallinna 46. Keskkoolis. Ta lõpetas E. Vilde nimelise Tallinna Pedagoogilise Instituudi režii erialal.

Raadiokarjäär

Palju aastaid esines Raimo Aas koos Margus Lepaga pühapäevahommikuti raadiosaates Meelejahutaja.

Esinemiskeeld

Nõukogude ajal sai Aas pooleaastase esinemiskeelu, kuna laulis Jäneda jaanipeol esinedes laulu "Olgu jääv meile päike" sõnadega "Olgu jääv meile päike, olgu jääv suitsuvorst." Kaebuse järgi solvas etteaste nõukogude noorsugu.

Autasud

1999. aastal pälvis Raimo Aas huumoripreemia Meie Mats elutöö eest humoristina.
Eesmärk

Isiklikud eesmärgid

Eesmärke on võimalik seada ka indiviidi tasemel. Individuaalsete eesmärkide omamine võib kasu tuua igas eraelu valdkonnas. Teades endale seatud sihte on inimesel lihtsam neid täide viia ja neile keskenduda, nende nimel tehakse isegi alateadvuses teatud otsuseid. Keskendudes kavatsustele ja soovidele edendavad eesmärkide seadmine ja planeerimine pikaajalist visiooni ja lühiajalist motivatsiooni. Eesmärkide seadmisel on oluline vältida sisemisi konflikte ja piiravaid uskumusi, mis võivad eesmärkide saavutamist mõjutada. Seades selgelt sõnastatud eesmärgid saab indiviid hiljem neid hinnata ja tunda uhkust nende täitumisel.
Isiklike eesmärkide saavutamine nõuab keskendumist, järjepidavust ja pikaajalist panust. Edu saavutamise eelduseks on vabandustest ja ettekäänetest loobumine, emotsionaalse küpsuse saavutamine. Usk enda võimetesse muudab eesmärgid samuti lihtsamini saavutavateks. 
Pikaajalised saavutused põhinevad lühikeste eesmärkide täitmisel, emotsionaalne kontroll lühikeste eesmärkide saavutamisel mängib suurt rolli pikas perspektiivis.
Uurimused on näidanud, et isiklike eesmärkide täitmine suurendab indiviidi subjektiivset heaolu.
Avalik-õiguslik juriidiline isik

Riik

Vajab täiendamist
Riik kui avalik-õiguslik juriidiline isik teostab ühtlasi kontrolli kõigi juriidiliste isikute üle.
Palamuse valla aukodanik

Palamuse valla aukodanik on aunimetus, mida anti vallapoolse erilise austuse avaldusena vallale osutatud väljapaistvate teenete eest.
Aukodaniku nimetus anti endise Palamuse Vallavolikogu otsusega ning aukodaniku tunnistus ja meene anti üle Eesti Vabariigi aastapäevapidustustel Palamuse vallas.
Heli Rajangu

Elulugu

Heli Rajangu on fotograafi tütar.
Lõpetas 1962 Tartu 1. Keskkooli ja 1968 TÜ arstiteaduskonna ; Olnud 1968–77 Tartu Linna Naha- ja Suguhaiguste Dispanseri arst, 1977–79 TÜ nahahaiguste, dermatoloogia ja veneroloogia kateedri kliiniline ordinaator, 1979–1993 TÜ dermatoveneroloogia õppetooli assistent; aastast 1994 TÜ nahahaiguste kliiniku assistent; aastast 2000 ka SA Tartu Ülikooli Kliinikumi nahahaiguste kliiniku arst-õppejõud.

Teadustöö

Uurinud peamiselt sugulisel teel levivaid infektsioone. Üle 30 teadustrükise.
Snettertoni ringrada

Snettertoni ringrada on motoringrada Inglismaal Norfolki krahvkonnas Snettertoni küla lähedal.
Rada rajati Teise maailmasõja aegsele lennuväljale.
Rada on 3,1 km pikk ja koosneb seitsmest kurvist.
Snettertoni rajal peetakse muu hulgas BTCC, Briti Vormel 3 ja Briti Vormel Fordi sarja võistlusi.
Väike-Ulila vald

Väike-Ulila vald (saksa keeles Uhlfeld) oli vald Tartumaal Puhja kihelkonnas. 
Vald eksisteeris 1866–1899 ja siis liideti Väike-Ulila vald Suure-Ulila vallaga.
Valla alal asus Väike-Ulila mõis.
Tropidoclonion

Levila

Neid võib kohata Ameerika Ühendriikides.
Baja California Suri osariik

Ajalugu

Baja California Suri territoorium moodustati 1888. aastal, kuid osariigi õigused sai 1974. aastal ja oli seega üks viimaseid territooriume, mis sai osariigi staatuse.

Haldusjaotus

Baja California Suri osariik on jagatud viieks kohalikuks omavalitsuseks: Comondú, Mulegé, La Paz, Los Cabos ja Loreto.

Rahvastik

Suuremad linnad on Cabo San Lucas, San José del Cabo, Ciudad Constitución, Loreto ja Santa Rosalía.
Tankitõrjekompanii

Tankitõrjekompanii on tankitõrjerelvadega relvastatud kompanii, mille ülesandeks on teiste allüksuste toetamine või iseseisev lahingutegevus võitluses vastase soomustehnikaga ehk tankitõrje. 
Tankitõrjekompanii on relvastatud tavaliselt tankitõrjekahurite või tankitõrjeraketikompleksidega.
Tankitõrjekompanii tegutseb lahingus üldjuhul rühmade kaupa  jalaväe- või soomusvägede üksuste juurde rühmitatuna ja nende lahingurivistuses.

Eestis

Eesti sõjaväkke kuulus 4 tankitõrjekompaniid, vastavalt Narvas, Võrus, Tartus (alates 6. märtsist 1940 Tallinnas) ja Valgas.
21. maist 1939 kehtestatud rahuaegse koosseisu järgi kuulus tankitõrjekompaniide koosseisu juhatus, juhtimisrühm ja 3 (2. kompaniis 2) kahurirühma. Igal rühmal oli 3 tankitõrjekahurit. 1., 2. ja 4. kompaniis oli 106 meest, 3. kompaniis 76 meest.
2. septembrist 1939 kehtestatud sõjaaegse koosseisu järgi pidi tankitõrjekompaniisse kuuluma juhatus, üldrühm, juhtimiserühm ja 3 rühma, kokku 134 meest.
Forell

Forell Eestis

Eestis elab looduslikult meriforell (perekonnast lõhe) ja selle vorm (morfa) jõeforell. Kalakasvandustes kasvatatakse ka vikerforelli, kes kuulub perekonda idalõhe.

Bioloogia

Forellid nagu lõhedki eelistavad hapnikurikkaid ja suhteliselt jahedaveelisi veekogusid.
Mart Mikk

Mart Mikk (sündinud 20. veebruaril 1964) on eesti ooperilaulja (bass). 
Mikk on mitme muusikalise heategevusprojekti algataja. Ta on lõpetanud Tallinna Reaalkooli, konservatooriumi Raimond Alango õpilasena ning Sibeliuse Akadeemia Jaakko Ryhäneni ja Matti Tuloisela lauluklassis. 
Ta on töötanud copywriter'ina reklaamiagentuuris Kontuur Leo Burnett ja loovjuhina üritusturundusagentuuris Royal Service.
Aastatel 2010–2016 oli ta Estonia teatri ooperijuht. Alates märtsist 2016 töötab ta Estonia Seltsi juhatajana.

Isiklikku

Ta on Arne Miku poeg.
Stratovarius

Stratovarius on Soome heavy metal'i ansambel, mis asutati 1984.
Gulbērise mõis

Gulbērise mõis (saksa keeles Gulbern, läti keeles Gulbēru muiža) oli rüütlimõis Liivimaal Võnnu kreisis Liezēre kihelkonnas.
Liezēre kihelkond
Kirik: Liezēre kirik
Mõisad: Liezēre kirikumõis | Grava mõis | Gulbērise mõis | Līdere  mõis | Liezēre mõis | Lubeja mõis | Mēdzūla mõis | Ozolamuiža mõis
Maailmalinn

Maailmalinn ehk globaalne linn (inglise keeles global city) on suurlinn või pealinn, mis on suuremal või vähesemal määral ülemaailmse majandusvõrgu põhisõlmeks. Mõiste pärineb geograafiast ja linnauuringutest vastavalt ideele, et globaliseerumine luuakse, hõlbustatakse ja viiakse ellu strateegilistes geograafilistes kohtades vastavalt hierarhiale, mis on oluline globaalse rahandus- ja kaubandussüsteemi toimimiseks.
Eesti pealinn Tallinn kuulub gammataseme maailmalinnade hulka, mis ühendavad väiksemaid regionaalseid piirkondi maailma majandusse.

Maailmalinnad (2018)

Järgnevalt on loetletud maailmalinnad 2018. aasta arvestuse järgi (Globalization and World Cities Research Networki andmetel).

Alfataseme linnad

Alfataseme linnad on ühendatud maailmamajanduse suuremate majandusriikide ja -piirkondadega.

Beetataseme linnad

Beetataseme linnad seovad mõõdukaid majanduspiirkondi maailmamajandusega.

Gammataseme linnad

Gammataseme linnad seovad väiksemaid majanduspiirkondi maailmamajandusega.
2017.–2018. aasta Tour de Ski

2017.–2018. aasta Tour de Ski oli 12. Tour de Ski, mis toimus 2017.–2018. aasta murdmaasuusatamise maailma karikasarja raames. See toimus 30. detsembrist 2017 kuni 7. jaanuarini 2018 kolmes paigas (Lenzerheide, Oberstdorf ja Val di Fiemme) ja kolmes riigis (Šveits, Saksamaa ja Itaalia).
Tšiili veinid

Tšiili veinid on veinid, mida toodetakse Lõuna-Ameerikas Tšiilis.

Tšiili veinide ajalugu

Tšiili veinide ajalugu ulatub tagasi 16. sajandisse, mil Hispaaniast pärit vallutajad tõid endaga kaasa vitis vinifera. Esialgu kasvatati viinamarju vaid missaveinide valmistamiseks, hiljem ka igapäevaseks tarbimiseks.
18. sajandil valmistati peamiselt magusaid veine ja peamisteks viinamarjasortideks olid Pais ja Muscatel.

Tšiili veiniseadus

Tšiili veiniseadus on päris palju üle võtnud USA veiniseadusest. Kui lugeda etiketilt sõnu "Reserva" või "Gran Reserva", siis need pole sama tähendusega nagu Hispaania veinide puhul.
Saka mõis

Ajalugu

Saka mõis (mis on kandnud ka nimesid Suur-Saka (Gross-Sack) ja Sackhof) rajati 17. sajandil pärast seda, kui Rootsi kuningas Gustav II Adolf kinkis sealsed maad 1626. aastal Šotimaalt Aberdeenist pärit Jürgen (Jöran) Leslie'le. Viimane oli aastail 1627–1649 ka Narva raehärra, kes elas peamiselt oma läänivaldustes Sakal. Algselt paiknes mõis praegusest mõisast paar kilomeetrit ida pool ning seda kutsuti Väike-Sakaks. 1651. aastal pärast Jörgen Leslie surma läks Saka mõis üle tema pärijatele, kelle valdusse jäi see 120 aastaks. 
Mõis oli keskajal välja ehitatud vasall-linnuse ehk kindlustatud mõisahoonena. 
28. septembril 1748 müüdi mõis Katharina Margaretha von Wrangellile, Wrangellite valdusesse jäi Saka mõis 1808. aastani. Viimaseks Wrangellite soost Saka mõisa omanikuks oli Maidla mõisas sündinud Georg Gustav von Wrangell (1758–1808). 
Pärast Wrangelle kuulus mõis paar aastat Tollidele ning seejärel Löwis of Menar'idele. Löwis of Menar'id valdasid mõisa esimesed viisteist aastat pandimõisana ja alates 10. märtsist 1827 pärusvaldusena. Esimeseks omanikuks ning ühtlasi Löwis of Menaride Eestimaa liinide rajajaks sai Peter Fromhold von Löwis of Menar, kes võeti samast aastast ka Eestimaa rüütelkonna aadlimatriklisse. Pärast Peter Fromhold von Löwis of Menari surma Sakal kaks aastat pärast mõisa omandamist oli mõis kümmekond aastat pärijate ühisvalduses kuni see liikus Oscar Gustav Woldemar Konrad von Löwis of Menari (1813–1888) kätte. Saka pandimõis kinnistati tema nimele 30. aprillil 1839, pärusomanik sai temast 5. märtsil 1843. 
Pikaajaline Eestimaa maanõunik Oscar Gustav Woldemar Konrad von Löwis of Menar on praeguseni säilinud ja aastail 1862–1864 püstitatud Saka mõisahoone ehitaja. Pärast Oscar Gustav Woldemari kuulus Saka mõis koos Maidla, Aidu ja Rääsa mõisaga tema pojale Hermann Oskar von Löwis of Menarile kuni mõisa võõrandamiseni 25. oktoobril 1919 mõisate riigistamisel Eesti Vabariigi poolt.
Riigistamisest jäi puutumata ainult mõisasõda, mida pidas viimase Löwis of Menaride esindajana Hermann Löwis of Menar, kelle kätte jäi peahoone kuni 1939. aasta ümberasumiseni.
Laev

Üldist

Laev on olnud ajalooliselt peamine veesõiduk ja veekogude ületamise vahend. 
Algsed laevad nägid välja nagu suured paadid ja olid sõltumata otstarbest üsna sarnase ehitusega. Aja jooksul on laevade mõõtmed oluliselt suurenenud, omadused paranenud ja väliskuju vastavalt otstarbele märgatavalt eristunud. 
Uuema laevanduse ajaloos võib suures osas eristada laevade peamise liikumisjõu järgi purjelaevade ajastut (kuni 19. sajandi lõpuni), aurulaevade ajastut (19. sajandi keskpaigast 20. sajandi keskpaigani) ja mootorlaevade ajastut.
Kuni õhusõidukite massilise kasutuselevõtmiseni 20. sajandil oli laev ainus vahend suurte veekogude ületamiseks ja ühenduste pidamiseks. Sellele vaatamata on laevad tänapäevalgi peamised kaubavedude teostamise vahendid – enamus maailma kaubaveomahust langeb jätkuvalt meretranspordile. See on tingitud sellest, et võrreldes muude transpordivahenditega on laevad märksa suurema mahutavuse ja madalama kasutushinnaga.

Jõuseade

Jõuseadme tüübi järgi eristatakse diisel-, auru-, turbiin-, elektri- ja aatomilaevu. Peale eelmainitute võidakse laevadel kasutada nende mootoritüüpide kombinatsioone. 
Jõuseadmega laeva käituriks võib olla sõuajam (sõukruvi, sõuratas, tiivikkäitur), (aero-)propeller, reaktiivmootor või jugakäitur.

Purjelaevad

Purjelaevu liigitatakse peamiselt taglase iseärasuste, sealhulgas purjestuslahenduse ja mastide arvu ning asetuse järgi. Samuti võib purjelaevatüüp tuleneda kere kuju iseärasustest. Purjelaevatüüpe on olnud aegade jooksul kasutusel kümneid, kui mitte sadu erinevaid. Näiteid purjelaevatüüpidest: Viikingilaev, Džonki, Jahtlaev, Galeoon, Fregatt, Kaljas, Kuunar, Prikk,Korvett.

Kere omadused

Vees liikumise põhimõtte ja kere kuju järgi eristatakse veepinnal ujuvaid süvislaevu, glisseerivaid (glisserid), tiibureid, hõljukeid, ujuklaevu, laugureid ja allveelaevu. 
Kerede arvu järgi eristatakse ühe- ja mitmekerelisi (katamaraan, trimaraan).

Laeva üldehitus

Laeva ehitus ja tarind sõltuvad tema kasutamise eesmärgist.

Laeva kere

Laevakere ehitusmaterjalina kasutatakse puitu, terast, alumiiniumi, raudbetooni, plastmasse või nende materjalide kombinatsioone, harvemini titaani.
Laeva parraste väliskatet nimetatakse metallkerega laeva puhul plaadistuseks, puitkerega laeval plangutuseks. Laeva plangutust ja keret toestavat tarindit nimetatakse talastikuks. Laeva kere kuju põhijoonist, kus avalduvad määratud vahega lõiked eri pikkustelt ja laiustelt, nimetatakse teoreetiliseks jooniseks.
Laevakeresse tekkinud auku või pragu, mille kaudu vesi tungib laevakeresse, nimetatakse lekiks.
Klaus von Streithorst

Klaus von Streithorst (ka Claes, Claus; surnud 1579) oli Liivimaa ordu liige ja viimane Grobina foogt.
Klausi vanemad olid Hermann von Streithorst ja Gertrud von Bornhausen. Tema vend Heinrich oli samuti Liivimaa ordu liige. Ta sündis Streithorstis Hunteburgi lähedal. Tema suguvõsa kuulus Osnabrücki kandi väikeaadli hulka ega omanud kuigi suurt tähtsust.
Aastatel 1539–1550 oli Streithorst Tallinna linnusekomtuuriks (Hauskomtur). 1551. aastal sai temast aga Grobina foogt, Kuramaal. 1560. aastal pidi ta ametist lahkuma, sest foogtkond panditi Preisimaa hertsogiriigile.
Pärast Liivimaa orduriigi lagunemist abiellus ta 1562. aastal Anna von Oldenbockumiga (Altenbockumiga), sai Kuramaal mitmeid läänivaldusi ja elas Kuramaal. 1571. aastal naasis ta Vestfaali, kus kaheksa aastat hiljem ka suri.
John Fowles

John Fowles (31. märts 1926 Londoni lähedal Essexis – 5. november 2005 Lyme Regis, Dorset) oli inglise kirjanik.

Elulugu

Nooruse veetis koos ema ja nõo Peggyga. Õppis Bedfordi koolis ja tegeles spordiga. Armees teenis mereväelasena. Õppis Oxfordi ülikoolis prantsuse keelt. Vihkas oma staatust – Briti noor edukas inimene – ja soovis tegelda pigem anarhismiga. Seetõttu alustas õpetajakarjääri 1951. aastal Kreekas Spetsai saarel. Kreekas tutvus Elisabeth Christyga, kellega abiellus aastal 1954.

Looming

Esimene romaan, mida ta planeeris kirjutada, oli "Maag". Kuid enne “Maagi” kirjutamist ilmus “Liblikapüüdja”, mille eest teenis nii palju raha, et võis jätkata elukutselise kirjanikuna.
1968. aastal kolis koos naisega elama Lyme Regisesse, mis sai tema järgmise romaani "Prantsuse leitnandi tüdruk" sündmuspaigaks.
John Fowles suri aastal 2005 Lyme Regises.
Karl Suure auhind

Karl Suure auhind (Karlspreis; ametlikult Internationaler Karlspreis zu Aachen; algse nimega Internationaler Karlspreis der Stadt Aachen) on üks Euroopa mainekamaid auhindu, mille asutas 1950. aastal Karl Suure kodulinn Aachen. Auhind antakse isikule või organisatsioonile, kes on silma paistnud oma tegevusega kirjanduse, teaduse, majanduse või poliitika vallas ning edendanud seeläbi Euroopa ühtsuse ideed ja toonud kasu inimkonnale.
Bloody Mary

Bloody Mary (eesti keeles 'Verine Mary') on alkohoolne kokteil, mis sisaldab vodkat, tomatimahla ja mingisuguseid maitseaineid, näiteks Worcestershire'i kastet, tšillikastet, küüslauku, maitseürte, mädarõigast, sellerit, oliive, soola, musta pipart, sidrunimahla, laimimahla ja sellerisoola.
Seksapiil

Seksapiil (inglise väljendist sex appeal), tavakeeles ka "seksapiilsus", "seksikus", on seksuaalne atraktiivsus, veetlus, meeldivus, ihaldusväärsus.
Seksapiil on eelkõige seotud seksuaalse huviga. Seksapiilne isik võib oma seksapiilsuse tõttu olla vastuvõetav või ihaldatav partnerina seksuaalvahekorraks või seksuaalsuhteks. Et seksuaalsus on paljunemisvõime derivaat, siis on paljud seksapiilsuse aspektid tõlgendatavad bioloogiliselt valmisolekuna või huvina elutervete järglaste saamiseks.
Seksapiil suurendab paremate partnerite leidmise ja valiku võimalusi ning koos sellega tõstab isiku emotsionaalset toonust, suurendab enesekindlust, soodustab suhtlemist jne. Seksapiili esiletõstmisele aitavad kaasa kosmeetika, moetööstus, meelelahutustööstus jpm majandusharud.
Seksapiil hõlmab visuaalseid, psühholoogilisi ja sotsiaalseid, interaktiivseid, keemilisi jm aspekte.